PMIndiaData/PMIndiaSum huggingface dataset:
মুখ্য আন্তঃগাঁথনিমুলক খণ্ড শক্তি আৰু খনিৰ কাম-কাজৰ পৰ্যালোচনা প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে মঙলবাৰে মুখ্য আন্তঃগাঁথনিমুলক খণ্ড যেনে-বিদ্যুৎ, নবীকৰণযোগ্য শক্তি, পেট্ৰ’লিয়াম আৰু প্ৰাকৃতিক গেছ, কয়লা আৰু খনিৰ কাম-কাজৰ প্ৰগতিৰ পৰ্যালোচনা কৰে। দুঘণ্টাতকৈ অধিক সময় ধৰি অনুষ্ঠিত পৰ্যালোচনা বৈঠকত আন্তঃগাঁথনিৰ সৈতে জড়িত মন্ত্ৰালয়, নিটী আয়োগ আৰু প্ৰধানমন্ত্ৰীৰ কাৰ্যালয়ৰ শীৰ্ষ বিষয়াসকল উপস্থিত থাকে। এই উপলক্ষে নিটী আয়োগৰ মুখ্য কাৰ্যবাহী বিষয়া শ্ৰী অমিতাভ কাণ্টে এক প্ৰদৰ্শনযোগে উল্লেখ কৰে যে ভাৰতত স্থাপন কৰা শক্তি উৎপাদন কেন্দ্ৰৰ উৎপাদনক্ষমতা ৩৪৪ গিগাৱাটলৈ বৃদ্ধি পাইছে। ২০১৪ চনত ভাৰতৰ বিদ্যুতৰ নাটনি ৪ শতাংশতকৈ অধিক থকাৰ বিপৰীতে ২০১৮ চনত এই হাৰ ১ শতাংশলৈ হ্ৰাস পাইছে। এই উপলক্ষে কেতবোৰ বিশেষ পদক্ষেপ যেনে-ট্ৰেন্সমিচন লাইন, ট্ৰেন্সফৰ্মাৰৰ সক্ষমতা আৰু আন্তঃআঞ্চলিক ট্ৰেন্সমিচনৰ ব্যৱস্থা কৰা হৈছে। বিশ্ব বেংকৰ “সহজে বিদ্যুৎ লাভ কৰা” সুচকত ভাৰতে ২০১৪ চনৰ ৯৯তম স্থানৰ পৰা ২৬তম স্থানলৈ উন্নীত হৈছে। বৈঠকত ‘সৌভাগ্য’ প্ৰচেষ্টাৰ অধীনত ঘৰে ঘৰে বিদ্যুৎ লাভ কৰাৰ সন্দৰ্ভত পৰ্যালোচনা কৰা হয়। আলোচনাত নগৰ আৰু গ্ৰামাঞ্চলত অন্তিমটো সংযোগৰ তথা বিতৰণৰ ওপৰত গুৰুত্ব আৰোপ কৰা হয়। নব্য আৰু নবীকৰণযোগ্য শক্তি খণ্ডত সামূহিক সংস্থাপন সক্ষমতা প্ৰায় দুগুণ বৃদ্ধিৰে ২০১৩-১৪ৰ ৩৫.৫ গিগাৱাটৰ পৰা ২০১৭-১৮ত ৭০ গিগাৱাট হৈছে। সৌৰ শক্তি সংস্থাপন সক্ষমতা একেটা সময়ত ২.৬ গিগাৱাটৰ পৰা ২২ গিগাৱাট হৈছে। বিষয়াসকলে বিশ্বাসেৰে কয় যে ২০২২ চনৰ ভিতৰত নবীকৰণযোগ্য শক্তি সক্ষমতা ১৭৫ গিগাৱাটৰ বাবে প্ৰধানমন্ত্ৰীৰ লক্ষ্য অনায়াসে উপনীত হ’ব ভাৰত। প্ৰধানমন্ত্ৰীয়ে সৌৰ শক্তি সক্ষমতা বৃদ্ধিৰ জৰিয়তে কৃষকসকলৰ বাবে উপযুক্ত ব্যৱস্থা যেনে-সৌৰ পাম্প আৰু ব্যৱহাৰ উপযোগী সৌৰ ৰন্ধনশৈলীৰ সুবিধা নিশ্চিত কৰিবলৈ বিষয়াসকলক আহ্বান জনায়। উল্লেখ যে চলিত বিত্তীয় বৰ্ষত পেট্ৰ’লিয়াম আৰু প্ৰাকৃতিক গেছ খণ্ডত প্ৰধানমন্ত্ৰী উজ্জ্বালা যোজনাৰ অধীনত ধাৰ্য কৰা লক্ষ্যত উপনীত হৈছে। কয়লা খণ্ডৰ সন্দৰ্ভত হোৱা আলোচনাত অধিক উৎপাদনৰ ব্যৱস্থা কৰাৰ বিষয়ে গুৰুত্ব আৰোপ কৰা হয়।
মধ্য প্ৰদেশৰ উজ্জৈয়িনীৰ ‘শ্ৰী মহাকাল লোক’ত সম্পাদিত ‘মহাকাল লোক প্ৰকল্প’ৰ প্ৰথমটো পৰ্যায় ৰাষ্ট্ৰৰ নামত উচৰ্গা কৰিলে প্ৰধানমন্ত্ৰীয়ে

মধ্য প্ৰদেশৰ উজ্জৈয়িনীৰ ‘শ্ৰী মহাকাল লোক’ত সম্পাদিত ‘মহাকাল লোক প্ৰকল্প’ৰ প্ৰথমটো পৰ্যায় আজি ৰাষ্ট্ৰৰ নামত উচৰ্গা কৰিলে প্ৰধানমন্ত্ৰী শ্ৰী নৰেন্দ্ৰ মোদীয়ে। পৰম্পৰাগত সাজ পৰিধান কৰি মহাকাল মন্দিৰত উপস্থিত হয় প্ৰধানমন্ত্ৰী। ‘নন্দী দ্বাৰ’ৰে তেওঁ ‘মহাকাল লোক’ত প্ৰৱেশ কৰে। মন্দিৰৰ গৰ্ভগৃহত পূজা আৰু আৰতি সম্পাদন কৰে প্ৰধানমন্ত্ৰীয়ে। মন্ত্ৰোচ্ছাৰণৰ মাজতে তেওঁ কিছু সময়ৰ বাবে ধ্যানতো বহে। স্মৰণীয় মুহূৰ্তটোৰ আধ্যাত্মিক গাম্ভীৰ্য অব্যাহত ৰাখি প্ৰধানমন্ত্ৰীয়ে নন্দীৰ পবিত্ৰ মূৰ্তিৰ কাষত বহিও প্ৰাৰ্থনা কৰে। ইয়াৰ পিচতে প্ৰধানমন্ত্ৰীয়ে ‘শ্ৰী মহাকাল লোক’-ৰ উচৰ্গা ফলক উন্মোচনৰ বাবে গমন কৰে। মন্দিৰৰ সন্তসকলৰ সৈতে প্ৰধানমন্ত্ৰীয়ে এক বাৰ্তালাপ অনুষ্ঠানতো ভাগ লয়। ইয়াৰ পিচতে তেওঁ মহাকাল লোক মন্দিৰৰ চৌহদ পৰিদৰ্শন কৰিবলৈ আগবাঢ়ে। এই পৰিক্ৰমাত তেওঁ ‘সপ্তৰ্ষি মণ্ডল’, ‘মণ্ডপম’, ‘ত্ৰিপুৰাসুৰ বধ’ আৰু ‘নৱগ্ৰহ’ দৰ্শন কৰে। পথৰ দাঁতিত ‘শিৱপুৰাণ’ৰ আধাৰত নিৰ্মাণ কৰা ‘সৃষ্টিৰ কৰ্ম’, ‘গণেশৰ জন্ম বৃতান্ত’, ‘সতীৰ গাঁথা’ আৰু ‘দক্ষ’ সম্পৰ্কীয় কাহিনীসমূহৰ পটলিপিও প্ৰত্যক্ষ কৰে। শ্ৰী মোদীয়ে এই উপলক্ষে আয়োজন কৰা এক সাংস্কৃতিক কাৰ্যক্ৰমৰ লগতে ‘মানসৰোবৰ’ত অনুষ্ঠিত ‘মলখাম্ব’ৰ প্ৰদৰ্শনো উপভোগ কৰে। ইয়াৰ পিচতে তেওঁ ‘ভাৰত মাতা মন্দিৰ’ দৰ্শনলৈ যায়। এই যাত্ৰাত তেওঁৰ সৈতে উপস্থিত থাকে মধ্য প্ৰদেশৰ ৰাজ্যপাল শ্ৰী মংগুভাই পেটেল, মুখ্যমন্ত্ৰী শ্ৰী শিৱৰাজ সিং চৌহান আৰু কেন্দ্ৰীয় মন্ত্ৰী শ্ৰী জ্যোতিৰাদিত্য সিন্দিয়া। প্ৰধানমন্ত্ৰী শ্ৰী নৰেন্দ্ৰ মোদীয়ে মধ্য প্ৰদেশৰ উজ্জৈয়িনীৰ ‘শ্ৰী মহাকাল লোক’ত সম্পাদিত ‘মহাকাল লোক প্ৰকল্প’ৰ প্ৰথমটো পৰ্যায় আজি ৰাষ্ট্ৰৰ নামত উচৰ্গা কৰে। তীৰ্থযাত্ৰী সকললৈ বিশ্ব মানৰ সা-সুবিধা আগবঢ়োৱাৰ লগতে ঐতিহ্য-স্মাৰকটোৰ সংৰক্ষণ আৰু পুনৰ্নিৰ্মাণত বিশেষ গুৰুত্ব আৰোপ কৰাটোৱেই হৈছে প্ৰকল্পটোৰ লক্ষ্য। দুটা পৰ্যায়ত সম্পন্ন হ’বলগীয়া প্ৰকল্পটোৰ সামগ্ৰিক ব্যয়ৰ পৰিমাণ হ’ব প্ৰায় ৮৫০ কোটি টকা। এই প্ৰকল্পৰ অধীনত ‘মহাকাল লোক মন্দিৰ চৌহদ’ৰ পৰিসৰ পূৰ্বৰ হিচাপত প্ৰায় সাতগুণে বৃদ্ধি পাব। ন-কৈ গড়ি তোলা মন্দিৰ চৌহদত বৰ্তমানে পৰিলক্ষিত হোৱা বছৰি প্ৰায় ১.৫ কোটি দৰ্শনাৰ্থীৰ সংখ্যা দুগুণলৈ বঢ়াৰ প্ৰত্যাশা কৰা হৈছে।
উত্তৰাখণ্ডৰ ‘বদ্ৰীনাথ ধাম’ত দৰ্শন আৰু পূজা সম্পন্ন কৰিলে প্ৰধানমন্ত্ৰীয়

প্ৰধানমন্ত্ৰী শ্ৰী নেৰেন্দ্ৰ মোদীয়ে আজি শ্ৰী বদ্ৰীনাথ মন্দিৰত দৰ্শন আৰু পূজা সম্পন্ন কৰে। মন্দিৰটোৰ অন্তঃস্থলত প্ৰধানমন্ত্ৰীয়ে প্ৰাৰ্থনা কৰে। ইফালে অলকানন্দা নৈৰ পাৰত ৰূপায়ণ কৰি থকা উন্নয়ণী কাৰ্যক্ৰমৰো তেওঁ খটিয়ান লয়। প্ৰধানমন্ত্ৰীৰ সৈতে উত্তৰাখণ্ডৰ মুখ্যমন্ত্ৰী শ্ৰী পুষ্কৰ সিং ধামি আৰু ৰাজ্যপাল অৱসৰপ্ৰাপ্ত জেনেৰেল গুৰমিত্ সিঙেও এই যাত্ৰাত ভাগ লয়।
২৫ নৱেম্বৰত লাচিত বৰফুকনৰ ৪০০সংখ্যক জয়ন্তীৰ বছৰজোৰা উদযাপনৰ সামৰণি অনুষ্ঠানত ভাষণ আগবঢ়াব  প্ৰধানমন্ত্ৰীয়

প্ৰধানমন্ত্ৰী শ্ৰী নৰেন্দ্ৰ মোদীয়ে ২৫ নৱেম্বৰ, ২০২২ৰ পুৱা ১১ বজাত নতুন দিল্লীৰ বিজ্ঞান ভৱনত আয়োজিত লাচিত বৰফুকনৰ ৪০০সংখ্যক জয়ন্তীৰ বছৰজোৰা উদযাপনৰ সামৰণি অনুষ্ঠানত ভাষণ আগবঢ়াব৷ প্ৰধানমন্ত্ৰীয়ে অখ্যাত বীৰসকলক উপযুক্তভাৱে সন্মান জনাবলৈ অহৰহ প্ৰচেষ্টা হাতত লৈ আহিছে। ইয়াৰ লগত সংগতি ৰাখি দেশে ২০২২ চনটো লাচিত বৰফুকনৰ ৪০০সংখ্যক বাৰ্ষিকী হিচাপে উদযাপন কৰিছে। চলিত বৰ্ষৰ ফেব্ৰুৱাৰী মাহত ভাৰতৰ তদানীন্তন ৰাষ্ট্ৰপতি শ্ৰী ৰামনাথ কোবিন্দে গুৱাহাটীত এই উদযাপন অনুষ্ঠানৰ শুভাৰম্ভ কৰিছিল৷ লাচিত বৰফুকন (২৪ নৱেম্বৰ, ১৬২২—২৫ এপ্ৰিল, ১৬৭২) আছিল অসমৰ আহোম সাম্ৰাজ্যৰ প্ৰধান সেনাপতি আছিল, যি মোগলক পৰাস্ত কৰি ঔৰংজেৱৰ অধীনত মোগলৰ নিত্য সম্প্ৰসাৰিত উচ্চাকাংক্ষা সফলতাৰে অন্ত পেলাইছিল। লাচিত বৰফুকনে ১৬৭১ চনত শৰাইঘাটৰ যুদ্ধত অসমীয়া সৈন্যক অনুপ্ৰাণিত কৰি, মোগলক পৰাজিত কৰিছিল৷ লাচিত বৰফুকন আৰু তেওঁৰ সেনাবাহিনীৰ সাহসী যুঁদ্ধখন আমাৰ দেশৰ ইতিহাসত প্ৰতিৰোধৰ অন্যতম প্ৰেৰণাদায়ক সামৰিক কৃতিত্ব হৈ ৰৈছে৷
৪০ সংখ্যক ‘প্ৰগতি’ বাৰ্তালাপত অধ্যক্ষতা কৰিলে প্ৰধানমন্ত্ৰীয়ে

‘অমৃত সৰোৱৰ আঁচনি’ৰ অধীনত বিকশিত কৰা জলাশয়ৰ জৰিয়তে আন্তঃগাঁথনি নিৰ্মাণৰে জড়িত সংস্থাসমূহে তেওঁলোকৰ প্ৰকল্পসমূহৰ কামৰ খটিয়ান লোৱা উচিত : প্ৰধানমন্ত্ৰী পথৰ অধিকাৰ সম্পৰ্কীয় আবেদনৰ যথা সময়ত নিষ্পত্তি কৰাৰ বাবে ‘গতি-শক্তি সঞ্চাৰ প’ৰ্টেল’ৰ সহায় লোৱাৰ আহ্বান জনাইছে প্ৰধানমন্ত্ৰীয়ে ‘প্ৰধানমন্ত্ৰী গতি-শক্তি ৰাষ্ট্ৰীয় মাষ্টাৰপ্লেন’ৰ আৰ্হিত ৰাজ্য চৰকাৰসমূহেও ৰাজ্যিক পৰ্যায়ৰ ‘গতি-শক্তি মাষ্টাৰপ্লেন’ প্ৰস্তুত কৰিব পাৰে : প্ৰধানমন্ত্ৰী প্ৰধানমন্ত্ৰী শ্ৰী নৰেন্দ্ৰ মোদীয়ে আজি কেন্দ্ৰ-ৰাজ্য উভয় চৰকাৰক জড়িত কৰি সক্ৰিয়-শাসনৰ লগতে সময় নিৰ্দ্ধাৰিত সূচীৰে ৰূপায়ণ সম্ভৱ কৰাৰ উদ্দেশ্যে গঠন কৰা ‘বহু-আৰ্হিযুক্ত আইচিটি’ ভিত্তিক মঞ্চ ‘প্ৰগতি’ৰ ৪০ সংখ্যক তাঙৰণত অধ্যক্ষতা কৰে। সভাত আঠটা প্ৰকল্প আৰু এটা কাৰ্যক্ৰমকে ধৰি ন-টা বিষয় পৰ্যালোচনাৰ বাবে গ্ৰহণ কৰা হয়। আঠটা প্ৰকল্পৰ দুটাকৈ প্ৰকল্প ক্ৰমে ৰে’ল মন্ত্ৰালয়, স্থলপথ পৰিবহণ আৰু ঘাইপথ মন্ত্ৰালয় আৰু পেট্ৰোলিয়াম আৰু প্ৰাকৃতিক গেছ মন্ত্ৰালয়ৰ। বাকী প্ৰকল্পকেইটা হ’ল ক্ৰমে শক্তি মন্ত্ৰালয়, জল সম্পদ বিভাগ আৰু ‘নদী আৰু গংগা উজ্জীৱিতকৰণ বিভাগ’ৰ। ৫৯,৯০০ কোটি টকা বিনিয়োগযোগ্য এইকেইটা প্ৰকল্পৰ সৈতে মহাৰাষ্ট্ৰ, কৰ্ণাটক, অন্ধ্ৰপ্ৰদেশ, তামিল নাডু, চত্তিশগড়, ওড়িশা, অসম, অৰুণাচল প্ৰদেশ, মেঘালয়, ত্ৰিপুৰা, মিজোৰাম, নাগালেণ্ড, ছিক্কিম আৰু ঝাৰখণ্ড জড়িত হৈ আছে। প্ৰধানমন্ত্ৰীয়ে ‘অমৃত সৰোৱৰ’ আঁচনিৰ অধীনত বিকশিত কৰা জলাশয়ৰ জৰিয়তে আন্তঃগাঁথনি নিৰ্মাণৰে জড়িত সংস্থাসমূহে তেওঁলোকৰ প্ৰকল্পসমূহ কামৰ খটিয়ান লোৱা উচিত বুলি মন্তব্য কৰে। এয়া সকলো পক্ষৰ বাবেই লাভদায়ক হ’ব বুলি মন্তব্য কৰা প্ৰধানমন্ত্ৰীয়ে কয় যে ‘অমৃত সৰোৱৰ’ৰ বাবে খন্দা মাটি অন্যান্য সংস্থাসমূহৰ নিৰ্মাণ-প্ৰকল্পত ব্যৱহাৰ কৰিব পৰা যাব। বাৰ্তালাপৰ সময়ত প্ৰধানমন্ত্ৰীয়ে ‘ৰাষ্ট্ৰীয় ব্ৰডবেণ্ড মিছন’ কাৰ্যক্ৰমৰো পৰ্যালোচনা কৰে। তেওঁ ৰাজ্য চৰকাৰসমূহৰ লগতে সংশ্লিষ্ট সংস্থাসমূহক পথৰ অধিকাৰ(ৰাইট টু ৱে’) সম্পৰ্কীয় আবেদনৰ যথা সময়ত নিষ্পত্তি কৰাৰ বাবে ‘গতি-শক্তি সঞ্চাৰ প’ৰ্টেল’ৰ সহায় লোৱাৰ বাবে আহ্বান জনায়। ইয়ে মিছনৰ কাম-কাজ ত্বৰান্বিত কৰাত সহায় কৰিব। সমান্তৰাল ভাবে, সৰ্ব সাধাৰণ মানুহৰ জীৱন অধিক স্বাচ্ছন্দ্যপূৰ্ণ কৰি তোলাৰ বাবে প্ৰযুক্তিৰ সদ্ব্যৱহাৰ কৰাটো গুৰুত্ব আৰোপ কৰে প্ৰধানমন্ত্ৰীয়ে। ‘প্ৰধানমন্ত্ৰী গতি-শক্তি ৰাষ্ট্ৰীয় মাষ্টাৰপ্লেন’ৰ আৰ্হিত ৰাজ্যচৰকাৰসমূহেও ৰাজ্যিক পৰ্যায়ৰ ‘গতি-শক্তি মাষ্টাৰপ্লেন’ প্ৰস্তুত কৰাৰ লগতে এই উদ্দেশ্য ৰাজ্যিক পৰ্যায়ৰ গোট গঠন কৰিব পাৰে বুলিও মন্তব্য কৰে মোদীয়ে। ইয়ে পৰিকল্পনাসমূহক সুদূৰপ্ৰসাৰী প্ৰভাৱ পেলোৱাৰ লগতে প্ৰকল্পসমূহ নিৰ্দ্ধাৰিত সময়ত সম্পূৰ্ণ কৰাটো নিশ্চিত কৰিব। ‘প্ৰগতি’ৰ ৩৯ সংখ্যক তাঙৰণ পৰ্যন্ত সভাত ১৪.৮২ লাখ কোটি টকা ব্যয়সাপেক্ষ মুঠ ৩১১ টা প্ৰকল্পৰ পৰ্যালোচনা কৰা হয়।
প্রধানমন্ত্রীক সাক্ষাৎ চীনৰ ষ্টেট কাউন্সেলৰ তথা প্রতিৰক্ষা মন্ত্রী জেনেৰেল ৱেই ফিংঘেৰ

চীনৰ ষ্টেট কাউন্সেলৰ তথা প্রতিৰক্ষা মন্ত্রী জেনেৰেল ৱেই ফিংঘেই আজি প্রধানমন্ত্রী শ্রী নৰেন্দ্র মোদীক সাক্ষাৎ কৰে। প্রধানমন্ত্রী মোদীয়ে প্রতিৰক্ষা আৰু সামৰিক ক্ষেত্রত আদান-প্রদানকে ধৰি ভাৰত আৰু চীনৰ মাজত সকলো পৰ্যায়ত উন্নত যোগাযোগ বৃদ্ধিৰ বিষয়ত প্রশংসা কৰে। ভাৰত-চীন সম্পর্কক বিশ্বৰ সুস্থিৰতা ৰক্ষাৰ এক গুৰুত্বপূর্ণ বিষয় হিচাপে উল্লেখ কৰি প্রধানমন্ত্রীয়ে কয় যে সীমান্তত শান্তি আৰু সুস্থিৰতা বজাই ৰখা ভাৰত আৰু চীন উভয়েই সজাগতা আৰু পৰিপক্কতাৰ ইংগিত বহন কৰাৰ লগতে প্রয়োজনত নিজৰ মাজত সকলো ধৰণৰ মতনৈক্য দূৰ কৰি এনে বিতর্কৰ পৰা আতৰি থকাৰ কথাও প্রধানমন্ত্রীয়ে উল্লেখ কৰে। প্রধানমন্ত্রী মোদীয়ে শেহতীয়াকৈ চীনৰ ৰাষ্ট্রপতি জি জিনপিঙৰ সৈতে উহান. কুইনডাও আৰু জোহান্সবার্গত বৈঠকত মিলিত হোৱাৰ কথাও স্মৰণ কৰে।
‘ডিজেষ্টাৰ ৰিজেলিয়েণ্ট ইনফ্ৰাষ্ট্ৰাকশ্যাৰ’ সম্পৰ্কীয় আন্তঃৰাষ্ট্ৰীয় সন্মিলনৰ চতুৰ্থ তাঙৰণৰ উদ্বোধনী অনুষ্ঠানত প্ৰধানমন্ত্ৰীৰ ভাষণ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি ‘ভিডিঅ’ কনফাৰেন্সিং’ ব্যৱস্থাৰে ‘ডিজেষ্টাৰ ৰিজেলিয়েণ্ট ইনফ্ৰাষ্ট্ৰাকশ্যাৰ’ সম্পৰ্কীয় আন্তঃৰাষ্ট্ৰীয় সন্মিলনৰ চতুৰ্থ তাঙৰণৰ উদ্বোধনী অনুষ্ঠানত ভাষণ প্ৰদান কৰে। এই অধিৱেশনত অষ্ট্ৰেলিয়াৰ প্ৰধানমন্ত্ৰী সন্মানীয় এমপি, স্কট মৰিছন, ঘানাৰ ৰাষ্ট্ৰপতি মহামহিম নানা এড্ডো ডানকৱৈ একুফো-এড্ডো, জাপানৰ প্ৰধানমন্ত্ৰী মাননীয়, ফিউমিঅ’ কিশ্বিডা আৰু মাডাগাস্কাৰৰ ৰাষ্ট্ৰপতি মহামহিম এণ্ড্ৰী নিৰিনা ৰাজোয়েলিনাইয়ো ভাষণ দিয়ে। ভাষণৰ আৰম্ভণীতে প্ৰধানমন্ত্ৰী শ্ৰী মোদীয়ে সমবেত সকলক সোঁৱৰাই দি কয় যে বহণক্ষম উন্নয়ণৰ লক্ষ্যৰ বাবে গ্ৰহণ কৰা পবিত্ৰ প্ৰতিজ্ঞাই কাকো পিচ পৰি থাকিবলৈ নিদিয়ে। সেয়ে, “আমি পৰৱৰ্তি প্ৰজন্মৰ আন্তঃগাঁথনি নিৰ্মাণৰে তেওঁলোকৰ আশা-আকাংক্ষা পূৰণ কৰি অতি দৰিদ্ৰ আৰু পীড়িতসকলৰ প্ৰয়োজনীয়তাসমূহ পূৰণৰ বাবে প্ৰতিশ্ৰুতিবদ্ধ হৈ ৰ’ব লাগিব। আন্তঃগাঁথনিসমূহ মানুহৰ বাবেহে নিৰ্মাণ কৰা হয়, সেয়ে, ন্যায়সংগত ভাবে উচ্চ মানৰ, নিৰ্ভৰযোগ্য আৰু বহণক্ষম সেৱাসমূহ প্ৰদানত গুৰুত্ব দিব লাগিব”। এই প্ৰসংগত তেওঁ কয়, “মানুহক অন্তৰত লৈহে যিকোনো ধৰণৰ আন্তঃগাঁথনি বিকাশৰ অভিযান আগবাঢ়িব লাগিব। আমাৰ ভাৰতত আমি ঠিক তাকেই কৰিছো”। শিক্ষা, স্বাস্থ্য, খোৱা পানী, অনাময়, বিদ্যুত, পৰিবহণকে ধৰি বুনিয়াদী সেৱাসমূহ প্ৰদানৰ ক্ষেত্ৰত ভাৰতে অন্য মাত্ৰা লাভ কৰাৰ পৰতে জলবায়ু পৰিৱৰ্তনে উদ্ভৱ কৰা পৰিস্থিতি চম্ভলাৰ ক্ষেত্ৰতো বিশেষ পদক্ষেপ গ্ৰহণ কৰাৰ কথা উল্লেখ কৰে মোডীয়ে। এই প্ৰসংগত তেওঁ কয়, “আমি বৰ পোনপোতীয়াকৈয়ে জলবায়ু পৰিৱৰ্তনে সৃষ্টি কৰা পৰিস্থিতি চম্ভলাৰ পদক্ষেপ গ্ৰহণ কৰিছো। সেয়ে, ‘চিঅ’পি-২৬’ত আমি আমাৰ উন্নয়ণী প্ৰয়াসৰ সমান্তৰালকৈয়ে ২০৭০ চনৰ ভিতৰত ‘নেট জিৰো’-ৰ লক্ষ্যত উপনীত হোৱাৰ প্ৰতিশ্ৰুতি প্ৰদান কৰিছো”। মানৱীয় সম্ভাৱনীয়তাসমূহৰ স্ফুৰণৰ বাবে আন্তঃগাঁথনিসমূহৰ গুৰুত্বৰ প্ৰসংগ উল্লেখ কৰি প্ৰধানমন্ত্ৰীয়ে কয় যে আন্তঃগাঁথনিৰ ক্ষতিয়ে প্ৰজন্মৰ পিচত প্ৰজন্মক দীৰ্ঘম্যাদী ক্ষতিৰ সন্মুখীন কৰায়। এই প্ৰসংগত প্ৰধানমন্ত্ৰীয়ে “আমাৰ হাতত উপলব্ধ আধুনিক প্ৰযুক্তি আৰু জ্ঞনৰ আধাৰত সুদীৰ্ঘদিন ধৰি বৰ্তি থাকিব পৰা নমনীয় আন্তঃগাঁথনি নিৰ্মাণ কৰিব নোৱাৰোনে” বুলি প্ৰশ্নৰ অৱতাৰণা কৰে। এই প্ৰত্যাহ্বানক স্বীকাৰ কৰিয়েই ‘চিডিআৰআই’-ৰ সৃষ্টিৰ প্ৰসংগও তেওঁ উল্লেখ কৰে। “ইতিমধ্যে এই মৰ্চা সম্প্ৰসাৰিত হৈছে আৰু ই বহুমূলীয়া অৱদানো আগবঢ়াবলৈ সক্ষম হৈছে” বুলি তেওঁ অভিমত ব্যক্ত কৰে। তেওঁ ‘চিঅ’পি’ত ঘোষণা কৰা ‘নমনীয় দ্বীপ ৰাষ্ট্ৰৰ বাবে আন্তঃগাঁথনি’ সম্পৰ্কীয় কাৰ্যক্ৰমৰ কথা উল্লেখ কৰাৰ লগতে পৃথিৱীৰ ১৫০টা বিমান বন্দৰৰ আন্তঃগাঁথনি অধ্যয়ণৰে ‘চিডিআৰআই’য়ে নমনীয় বিমানবন্দৰ কামত ব্ৰতী হোৱাৰ কথা উল্লেখ কৰে। ‘চিডিআৰআই’-ৰ নেতৃত্বত চলি থকা ‘গ্লোবেল এছেছমেণ্ট অব ডিজেষ্টাৰ ৰিজেলিয়েন্স অব ইনফ্ৰাষ্ট্ৰাকশ্যাৰ ছিষ্টেমছ’ গোলকীয় জ্ঞান সৃষ্টিৰ ক্ষেত্ৰ সহায়ক হ’ব, যি আক্ষৰিক অৰ্থতে মহামূল্যবান হ’ব বুলি তথ্য দাঙি ধৰে শ্ৰী মোদীয়ে। তেওঁ ভৱিষ্যতক সুৰক্ষিত কৰাৰ বাবে নমনীয় আন্তঃগাঁথনি ৰূপান্তৰণৰ দিশত কাম কৰাত গুৰুত্ব আৰোপ কৰি কয় যে “আমি যদি আমাৰ আন্তঃগাঁথনিসমূহ নমনীয়কৈ গঢ়ি তোলো তেন্তে আমি কেৱল আমাৰ বাবেই দুৰ্যোগক প্ৰতিৰোধ নকৰিম, বৰং ভৱিষ্যতৰ বহু প্ৰজন্মৰ বাবেও এই প্ৰতিৰোধ অব্যাহত থাকিব”। এই অধিৱেশনত অষ্ট্ৰেলিয়াৰ প্ৰধানমন্ত্ৰী, সন্মানীয় এমপি, স্কট মৰিছন, ঘানাৰ ৰাষ্ট্ৰপতি মহামহিম নানা এড্ডো ডানকৱৈ একুফো-এড্ডো, জাপানৰ প্ৰধানমন্ত্ৰী মাননীয়, ফিউমিঅ’ কিশ্বিডা আৰু মাডাগাস্কাৰৰ ৰাষ্ট্ৰপতি মহামহিম, এণ্ড্ৰী নিৰিনা ৰাজোয়েলিনাইয়ো ভাষণ দিয়ে।
৩০ জুলাইত প্ৰথম সৰ্বভাৰতীয় জিলা আইন সেৱা প্ৰাধিকৰণৰ বৈঠকৰ উদ্বোধনী অধিৱেশনত ভাষণ আগবঢ়াব প্ৰধানমন্ত্ৰীয়

প্ৰধানমন্ত্ৰী শ্ৰী নৰেন্দ্ৰ মোদীয়ে ৩০ জুলাই, ২০২২ৰ পুৱা ১০ বজাত প্ৰথম সৰ্বভাৰতীয় জিলা আইন সেৱা প্ৰাধিকৰণৰ বৈঠকৰ উদ্বোধনী অধিৱেশনত ভাষণ আগবঢ়াব৷ ৩০ আৰু ৩১ জুলাই, ২০২২ৰ পৰা বিজ্ঞান ভৱনত ৰাষ্ট্ৰীয় আইন সেৱা প্ৰাধিকৰণ (নালছা)ৰ উদ্যোগত জিলা আইন সেৱা প্ৰাধিকৰণসমূহ (ডিএলএছএ)ৰ প্ৰথমখন ৰাষ্ট্ৰীয় পৰ্যায়ৰ বৈঠকৰ আয়োজন কৰা হৈছে। ডিএলএছএসমূহৰ জৰিয়তে ঐক্যতা আৰু সমন্বয় আনিবলৈ এই বৈঠকত এক সংহত পদ্ধতি গঢ় দিয়াৰ ওপৰত আলোচনা কৰা হ’ব। দেশত মুঠ ৬৭৬খন জিলা আইনী সেৱা প্ৰাধিকৰণ (ডিএলএছএ) আছে। এইবোৰৰ নেতৃত্বত থাকে জিলা ন্যায়াধীশ, যি প্ৰাধিকৰণৰ অধ্যক্ষ হিচাপে কাম কৰে। ডিএলএছএ আৰু ৰাজ্যিক আইনী সেৱা প্ৰাধিকৰণ (এছএলএছএ)ৰ জৰিয়তে নালছাই বিভিন্ন আইনী সাহায্য আৰু সজাগতা কাৰ্যসূচী ৰূপায়ণ কৰে। ডিএলএছএসমূহে নালছাই চলোৱা লোক আদালতসমূহ নিয়ন্ত্ৰণ কৰি আদালতৰ ওপৰত বোজা হ্ৰাস কৰাৰ দিশতো অৰিহণা যোগায়।
সজিবু চেইৰাওবা উপলক্ষে মণিপুৰৰ জনসাধাৰণক শুভেচ্ছা প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে সজিবু চেইৰাওবা উপলক্ষে মণিপুৰৰ জনসাধাৰণকে প্ৰমুখ্য কৰি আটাইলৈকে শুভেচ্ছা জ্ঞাপন কৰিছে। এটি টুইটত প্ৰধানমন্ত্ৰীগৰাকীয়ে কয়; "সজিবু চেইৰাওবাৰ বিশেষ উপলক্ষত মণিপুৰৰ জনসাধাৰণকে প্ৰমুখ্য কৰি আটাইকে শুভেচ্ছা জনাইছো। এটি সুখদায়ক আৰু সুস্থ বৰ্ষৰ বাবে জনালো প্ৰাৰ্থনা।"
ভাৰত আৰু মৰক্কোৰ মাজত প্ৰত্যর্পণ চুক্তি স্বাক্ষৰ আৰু সংশোধনত কেবিনেটৰ অনুমোদন

প্ৰধানমন্ত্রী শ্রী নৰেন্দ্ৰ মোদীৰ অধ্যক্ষতাত অনুষ্ঠিত কেবিনেট বৈঠকত ভাৰত আৰু মৰক্কোৰ মাজত প্ৰত্যর্পণ চুক্তি স্বাক্ষৰ আৰু ইয়াৰ সংশোধনৰ সিদ্ধান্তত অনুমোদন জনায়। ১১-১৮ নৱেম্বৰত দুয়ো দেশৰ মাজত একাংশ ভিআইপি লোকৰ প্ৰস্তাৱিত ভ্ৰমণকালত এই চুক্তিখন স্বাক্ষৰ হোৱাৰ সম্ভাৱনা আছে। এই চুক্তিখন স্বাক্ষৰিত হ’লে অর্থনৈতিক অপৰাধ, সন্ত্রাসবাদ আৰু অন্যান্য গুৰুতৰ অপৰাধত জড়িত পলাতক ব্যক্তিসকলক দুয়ো দেশৰ মাজত প্ৰত্যর্পণৰ বাবে এক শক্তিশালী আইনী ভেঁটি গঢ় লৈ উঠিব। তদুপৰি, এই চুক্তিখনে দুয়োখন দেশৰ মাজৰ দ্বিপাক্ষিক সম্পর্ক আৰু অধিক শক্তিশালী কৰাৰ লগতে ভাৰত আৰু মৰক্কোৰ পাৰস্পৰিক স্বার্থ বিৰোধী কামত জড়িত অপৰাধীসকলৰ বিৰুদ্ধে ব্যৱস্থা গ্ৰহণ কৰাটো সহজ হ’ব।
প্ৰাক্তন প্ৰধানমন্ত্ৰী ইন্দিৰা গান্ধীৰ জন্ম বাৰ্ষিকী উপলক্ষে প্ৰধানমন্ত্ৰীৰ শ্ৰদ্ধাঞ্জলি

প্ৰধানমন্ত্ৰী শ্ৰী নৰেন্দ্ৰ মোদীয়ে প্ৰাক্তন প্ৰধানমন্ত্ৰী ইন্দিৰা গান্ধীৰ জন্ম বাৰ্ষিকী উপলক্ষে তেওঁলৈ শ্ৰদ্ধাঞ্জলি জ্ঞাপন কৰিছে। এক বাৰ্তাত প্ৰধানমন্ত্ৰীয়ে কয়, “প্ৰাক্তন প্ৰধানমন্ত্ৰী শ্ৰীমতী ইন্দিৰা গান্ধীৰ জন্ম বাৰ্ষিকী উপলক্ষে তেওঁলৈ শ্ৰদ্ধাঞ্জলি জনাইছো।”
সুচল ব্যৱসায়ৰ উন্নতিৰ ক্ষেত্ৰত গ্ৰহণ কৰা বিভিন্ন পদক্ষেপৰ পৰ্যালোচনা প্ৰধানমন্ত্ৰীৰ

প্ৰধানমন্ত্ৰী শ্ৰী নৰেন্দ্ৰ মোদীয়ে আজি “সুচল ব্যৱসায়”ৰ অগ্ৰগতিৰ সন্দৰ্ভত আয়োজিত উচ্চ পৰ্যায়ৰ পৰ্যালোচনা বৈঠকত অধ্যক্ষতা কৰে৷ বৈঠকত অৰ্থনৈতিক বিষয়সমূহৰ সৈতে জড়িত জ্যেষ্ঠ কেন্দ্ৰীয় মন্ত্ৰীবৰ্গ; মহাৰাষ্ট্ৰৰ মুখ্যমন্ত্ৰী শ্ৰী দেৱেন্দ্ৰ ফাড়নাবিছ, দিল্লীৰ লেফটেনেণ্ট গৱৰ্ণৰ শ্ৰী অনিল বাইজলৰ লগতে কেন্দ্ৰীয় চৰকাৰ, মহাৰাষ্ট্ৰ চৰকাৰ আৰু দিল্লী চৰকাৰৰ একাংশ জ্যেষ্ঠ বিষয়া উপস্থিত থাকে৷ এই উপলক্ষে সুচল ব্যৱসায়ৰ সৈতে জড়িত বিভিন্ন মাপকাঠিৰ অগ্ৰগতিৰ সম্পৰ্কে প্ৰধানমন্ত্ৰীক অৱগত কৰা হয়৷ সেইবোৰ ভিতৰত নিৰ্মাণৰ অনুমতি, চুক্তি বলবৎ, সম্পত্তি নথিভুক্তকৰণ, নতুন ব্যৱসায় আৰম্ভ কৰা, বিদ্যুৎ সংযোগ, ঋণ সাহায্যসহ ঋণ পৰিশোধৰ অক্ষমতাৰ দৰে বিষয়সমূহ উত্থাপিত হয়৷ বিগত চাৰি বছৰত সুচল ব্যৱসায়ৰ ক্ষেত্রত বিশ্ব বেংকৰ সূচক অনুযায়ী ভাৰতে ১৪২ৰ পৰা ৭৭তম স্থানলৈ উন্নীত হোৱাৰ সন্দৰ্ভতো বৈঠকত আলোচনা কৰা হয়৷ ব্যৱসায়ৰ সুচল পৰিৱেশ গঢ়ি তোলাৰ লক্ষ্যৰে গ্ৰহণ কৰা সংস্কাৰমূলক পদক্ষেপসমূহ ৰূপায়ণত যিবোৰ বাধা আছে, সেয়া দূৰ কৰাৰ পন্থাক লৈ বিষয়াসকলে আলোচনা কৰে৷ সমাজৰ আটাইতকৈ দৰিদ্ৰ লোকসকলক উন্নত সেৱা প্ৰদানৰ ওপৰত জোৰ দি প্ৰধানমন্ত্রীয়ে বিভিন্ন ব্যৱস্থাপনাক আৰু সুবিন্যস্ত কৰাত গুৰুত্ব দিয়ে। তেওঁ কয় যে সুবিন্যস্ত প্ৰণালীয়ে কেৱল সুচল ব্যৱসায়ৰ সূচকেই নহয়, সহজ জীৱনযাপনৰ মান উনন্নয়কে ধৰি ক্ষুদ্ৰ ব্যৱসায়ৰ বিকাশতো সহায় কৰিব। উদীয়মান তথা প্ৰগতিশীল অর্থনীতি হিচাপে ভাৰতৰ বাবে এই ধৰণৰ সহায়ক ব্যৱস্থা গ্ৰহণ কৰাটো অতি জৰুৰী৷ সুচল ব্যৱসায়ৰ সূচকত ভাৰতৰ অগ্ৰগতিৰ বিষয়ে সমগ্ৰ বিশ্বত আগ্ৰহ বৃদ্ধি পোৱা বুলিও প্ৰধানমন্ত্রীয়ে কয়৷
২৭ ফেব্ৰুৱাৰী, ২০২২ৰ মন কি বাত অনুষ্ঠানৰ বাবে জনসাধাৰণক নিজৰ মতামত ব্যক্ত কৰাৰ আহ্বান প্ৰধানমন্ত্ৰী

প্ৰধানমন্ত্ৰী শ্ৰী নৰেন্দ্ৰ মোদীয়ে অহা ২৭ ফেব্ৰুৱাৰীৰ মন কি বাত অনুষ্ঠানৰ বাবে জনসাধাৰণক নিজৰ মতামত আৰু পৰামৰ্শ ব্যক্ত কৰাৰ উদ্দেশ্যে আহ্বান জনাইছে। এক টুইটযোগে প্ৰধানমন্ত্ৰীয়ে কয়; ‘এই মাহৰ ২৭ তাৰিখে মন কি বাত সম্প্ৰচাৰিত হ’ব। প্ৰতিবাৰৰ দৰে এইবাৰো মই অনুষ্ঠানৰ বাবে আপোনাৰ পৰামৰ্শ লাভ কৰিবলৈ অধীৰ আগ্ৰহেৰে অপেক্ষা কৰিছোঁ। আপোনাসৱে মাইগভ নাইবা নমো এপত মতামত লিখি প্ৰেৰণ কৰক নাইবা ১৮০০-১১-৭৮০০ নম্বৰ ডায়েল কৰি আৰু আপোনাৰ বাৰ্তা ৰেকৰ্ড কৰক।’
উত্তৰ প্ৰদেশ চৰকাৰৰ মন্ত্ৰী পৰিষদৰ সৈতে মত বিনিময় প্ৰধানমন্ত্ৰী

উত্তৰ প্ৰদেশ চৰকাৰৰ মন্ত্ৰী পৰিষদৰ সৈতে মত বিনিময় কৰে প্ৰধানমন্ত্ৰী শ্ৰী নৰেন্দ্ৰ মোদীয়ে। তেওঁলোকে সুশাসন আৰু সকলো নাগৰিকৰ বাবে 'জীৱন ধাৰণৰ সহজতা' সম্পৰ্কীয় বিভিন্ন বিষয়ৰ ওপৰত আলোচনা কৰে। প্ৰধানমন্ত্ৰীয়ে টুইট কৰে এইদৰে; "উত্তৰ প্ৰদেশ চৰকাৰৰ মন্ত্ৰী পৰিষদৰ সৈতে এক বিস্তৃত বাৰ্তালাপ হৈছিল। আমি সকলোৱে নাগৰিকসকলৰ বাবে সুশাসন আৰু 'জীৱন ধাৰণৰ সহজতা' সম্পৰ্কীয় বিভিন্ন বিষয়ৰ ওপৰত আলোচনা কৰিছিলোঁ।"
পি. গোপীনাথন নায়াৰৰ বিয়োগত প্ৰধানমন্ত্ৰীৰ শোক

প্ৰধানমন্ত্ৰী শ্ৰী নৰেন্দ্ৰ মোদীয়ে বিশিষ্ট গান্ধীবাদী আৰু স্বাধীনতা সংগ্ৰামী পি. গোপীনাথন নায়াৰৰ মৃত্যুত শোক প্ৰকাশ কৰিছে। প্ৰধানমন্ত্ৰীগৰাকীয়ে এইবুলি টুইট কৰেঃ “ভাৰতৰ স্বাধীনতা সংগ্ৰামলৈ আগবঢ়োৱা বৰঙণি আৰু গান্ধীবাদী নীতিৰাজিৰ প্ৰতি অটল অংগীকাৰৰ বাবে পি. গোপীনাথন নায়াৰ স্মৰণীয় হৈ থাকিব। তেওঁৰ দেহাৱসানত মৰ্মাহত হৈছো। মই তেওঁৰ পৰিয়ালবৰ্গ আৰু অনুৰাগীসকলক সমবেদনা জনালো। ঔম শান্তি।”
১৭ মাৰ্চত আইএআৰআইত ‘কৃষি উন্নতি মেলা’ত কৃষকসকলক উদ্দেশ্যি ভাষণ আগবঢ়াব প্ৰধানমন্ত্ৰী নৰেন্দ্ৰ মোদীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে ৰাজধানীৰ পুছাস্থিত ভাৰতীয় কৃষিজাত গৱেষণা প্ৰতিষ্ঠানত বাৰ্ষিক ‘কৃষি উন্নতি মেলা’ত ভাষণ আগবঢ়াব। প্ৰধানমন্ত্ৰীয়ে এই উপলক্ষে কৃষকসকলক সম্বোধন কৰাৰ লগতে ২৫টা কৃষি বিজ্ঞান কেন্দ্ৰৰ আধাৰশিলা স্থাপন কৰিব। প্ৰধানমন্ত্ৰীয়ে অনুষ্ঠানত কৃষি কৰ্ম বঁটা আৰু পণ্ডিত দীনদয়াল উপাধ্যায় কৃষি বিজ্ঞান প্ৰোৎসাহন পুৰষ্কাৰো প্ৰদান কৰিব। এই মেলাৰ উদ্দেশ্য হৈছে ২০২২ চনৰ ভিতৰত কৃষকৰ উপাৰ্জন দুগুন কৰা। ‘কৃষি উন্নতি মেলা’ৰ লক্ষ্য হৈছে কৃষকসকলৰ মাজত কৃষি আৰু প্ৰায়োগিক খণ্ডত শেহতীয়াকৈ বিকশিত প্ৰযুক্তিৰ সন্দৰ্ভত সজাগতা সৃষ্টি কৰা। এই উপলক্ষে আয়োজিত প্ৰদৰ্শনীত কৃষকৰ আয় দুগুন কৰা, ক্ষুদ্ৰ জলসিঞ্চনৰ জীৱন্ত প্ৰদৰ্শন, অপচয় হোৱা পানীৰ উপযুক্ত ব্যৱহাৰ, পশুপালন আৰু মীন পালন হৈছে ইয়াৰ মুখ্য আকৰ্ষণ। মেলাৰ প্ৰদৰ্শনীত বীজ, সাৰ আৰু কীটনাশকো প্ৰদৰ্শন কৰা হ’ব।
মৌলানা আজাদৰ জন্ম বাৰ্ষিকীত প্ৰধানমন্ত্ৰীৰ শ্ৰদ্ধাৰ্ঘ্

মৌলানা আজাদৰ জন্ম বাৰ্ষিকীত প্ৰধানমন্ত্ৰী শ্ৰী নৰেন্দ্ৰ মোদীয়ে শ্ৰদ্ধাৰ্ঘ্য নিৱেদন কৰে। স্বাধীনতা সংগ্ৰামত তেওঁ আগবঢ়োৱা অৱদানৰ লগতে শিক্ষাৰ প্ৰতি থকা তেওঁৰ বিশেষ অনুৰাগৰ কথাও স্মৰণ কৰে প্ৰধানমন্ত্ৰীয়ে। এক ‘টুইট’ত প্ৰধানমন্ত্ৰীয়ে কয়; “জন্ম বাৰ্ষিকীত মৌলানা আজাদক স্মৰণ কৰিছো। পাণ্ডিত্যপূৰ্ণ প্ৰকৃতি আৰু বুদ্ধিদীপ্ত দক্ষতাৰ বাবে তেওঁ ব্যাপক প্ৰশংসা লাভ কৰিছিল। স্বাধীনতা সংগ্ৰামত তেওঁ অগ্ৰণী ভূমিকা পালন কৰিছিল, অন্যান্য নেতৃস্থানীয় প্ৰতিভাধৰসকলৰ সৈতে ঘনিষ্ঠ ভাবে কাম কৰিছিল। শিক্ষাৰ প্ৰতি তেওঁৰ বিশেষ অনুৰাগ আছিল”।
শ্ৰীনগৰত প্ৰধানমন্ত্ৰীঃ দেশবাসীৰ নামত উচৰ্গা কিষাণগঞ্জ জলবিদ্যুৎ প্ৰকল্প

শ্ৰীনগৰত আজি এক অনুষ্ঠানত প্ৰধানমন্ত্ৰী শ্ৰী নৰেন্দ্ৰ মোদীয়ে কিষাণগঞ্জ জলবিদ্যুৎ প্ৰকল্প দেশবাসীৰ নামত উচৰ্গা কৰে। তেওঁ লগতে শ্ৰীনগৰ ৰিং ৰোডৰো আধাৰশিলা স্থাপন কৰে। এই উপলক্ষে সমবেত ৰাইজক উদ্দেশ্যি আগবঢ়োৱা ভাষণত প্ৰধানমন্ত্ৰীয়ে বিগত চাৰি বছৰত বিভিন্ন কাৰণত জম্মু আৰু কাশ্মীৰলৈ অহাৰ কথা দোঁহাৰে। তেওঁ কয় যে ৰমজান মাহ হৈছে হজৰত মহম্মদৰ শিক্ষা আৰু বাণীসমূহ স্মৰণ কৰাৰ এক সময়। প্ৰধানমন্ত্ৰীয়ে কয় যে ৩৩০ মেগাৱাট কিষাণগঞ্জ জলবিদ্যুৎ প্ৰকল্পই ৰাজ্যখনৰ দীৰ্ঘদিনীয়া বিদ্যুতৰ প্ৰয়োজনীয়তা পুৰন কৰিব। তেওঁ ৰাজ্যখনৰ তিনিটা অঞ্চল ক্ৰমে-কাশ্মীৰ, জম্মু আৰু লাডাখৰ সম উন্নয়নত গুৰুত্ব আৰোপ কৰে।
আফগানিস্তানৰ মুখ্য কাৰ্যবাহী ড০ আব্দুল্লা আব্দুল্লাক সাক্ষাৎ কৰিলে প্ৰধানমন্ত্ৰীয়ে

প্ৰধানমন্ত্ৰী শ্ৰী নৰেন্দ্ৰ মোদীয়ে আজি আবেলি আফগানিস্তানৰ মুখ্য কাৰ্যবাহী ড০ আব্দুল্লা আব্দুল্লাক সাক্ষাৎ কৰে। দুদিনীয়া ভ্ৰমণসূচী লৈ ভাৰত ভ্ৰমণলৈ অহা জ০ আব্দুল্লাক প্ৰধানমন্ত্ৰীয়ে উষ্ম আদৰণী জনায়। দুয়োগৰাকী নেতাই ভাৰত আৰু আফগানিস্তানৰ ভাৰত বহুমুখী কৌশলগত সহযোগিতাৰ শক্তি আৰু ঘনিষ্ঠ সম্পৰ্কৰ অধিক দৃঢ় কৰাৰ সন্দৰ্ভত আলোচনা কৰে। নতুন দিল্লীত অনুষ্ঠিত দ্বিপাক্ষিক কৌশলগত সহযোগিতামুলক পৰিষদৰ বৈঠকত এটি নতুন উন্নয়ন সহযোগিতামুলক শেহতীয়া ঘোষণা জৰিয়তে ত্বৰাম্বিত সহযোগিতাক আদৰণী জনায়। তেওঁলোকে দ্বিপাক্ষিক অৰ্থনৈতিক আৰু উন্নয়ন সহযোগিতা বৃদ্ধি আৰু প্ৰচুৰ সূযোগৰ সন্দৰ্ভত আলোচনা কৰে। আফগানিস্তানৰ আন্তঃগাঁথনি উন্নয়ন আৰু সক্ষমতা সৃষ্টিত ভাৰতে আগবঢ়োৱা নিৰন্তৰ সহায়-সহযোগিতাৰ বাবে ড০ আব্দুল্লাই ভূয়সী প্ৰশংসা কৰে। এখন শান্তিপূৰ্ণ, ঐক্য, সমৃদ্ধিশালী, সামগ্ৰিক তথা গণতান্ত্ৰিক আফগানিস্তান নিৰ্মাণৰ প্ৰচেষ্টাৰ প্ৰতি ভাৰতে দিয়া প্ৰতিশ্ৰুতিৰ কথাও দোঁহাৰে প্ৰধানমন্ত্ৰীয়ে। দুয়োগৰাকী নেতাই আফগানিস্তানৰ লগতে সমগ্ৰ অঞ্চলটোৰ নিৰাপত্তাজনিত পৰিৱেশ সন্দৰ্ভত নিজা মত ব্যক্ত কৰে আৰু এই দিশত ঘনিষ্ঠ যোগাযোগ তথা সহযোগিতা অব্যাহত ৰখাৰ অৰ্থে সহমত পোষণ কৰে। দুয়োগৰাকী নেতাৰ উপস্থিতিত আৰক্ষীৰ প্ৰশিক্ষণ আৰু উন্নয়নৰ কাৰিকৰী সহযোগিতাৰ দিশত এখন বুজাবুজি চুক্তি স্বাক্ষৰ কৰি বৈঠকৰ সামৰণী মাৰে। প্ৰধানমন্ত্ৰীয়ে ড০ আব্দুল্লাই তেওঁক প্ৰদান কৰা সুন্দৰকৈ কাৰু-কাৰ্যখচিত কৰা প্ৰতিচ্ছবিৰ প্ৰশংসা কৰে।
তামিলনাডুৰ মাডুৰাইত এইমছৰ আধাৰশিলা স্থাপন অনু্ষ্ঠানত প্ৰধানমন্ত্ৰীয়ে আগবঢ়োৱা ভাষণৰ লিখিত ৰূপ

মিনাক্ষী-সুন্দৰেশ্বৰা মন্দিৰৰ বাবে বিখ্যাত মাডুৰাইত উপস্থিত থাকি আজি মই অত্যন্ত উৎফুল্লিত৷ দেশবাসীয়ে কালি ব্যাপক উলহ-মালহেৰে গণৰাজ্য দিৱস উদযাপন কৰিলে৷ আজি মাডুৰাইত এইমছৰ আধাৰশিলা স্থাপনে চৰকাৰৰ ‘এক ভাৰত, শ্ৰেষ্ঠ ভাৰত’ নীতিক প্ৰতিফলিত কৰিছে৷ বন্ধুসকল, আমি সকলোৱে জানো যে দিল্লীৰ এইমছ প্ৰতিষ্ঠানে স্বাস্থ্যসেৱা খণ্ডত এক ব্ৰেণ্ড নাম হিচাপে পৰিচিত হৈছে৷ মাডুৰাইত এইমছৰ আধাৰশিলা স্থাপন কৰি আমি ক’ব পাৰো স্বাস্থ্যখণ্ডৰ এই ব্ৰেণ্ড কাশ্মীৰৰ পৰা মাডুৰাই, গুৱাহাটীৰ পৰা গুজৰাটলৈ—দেশৰ প্ৰতিটো প্ৰান্তলৈ লৈ যোৱা হ’ব৷ মাডুৰাইৰ এইমছ প্ৰতিষ্ঠান ১৬হাজাৰ কোটি টকা ব্যয় সাপেক্ষে নিৰ্মাণ কৰা হ’ব৷ ইয়ে সমগ্ৰ তামিলনাডুৰ জনসাধাৰণক উপকৃত কৰিব৷ বন্ধুসকল, এনডিএ চৰকাৰে দেশৰ স্বাস্থ্য খণ্ডত অত্যন্ত গুৰুত্ব প্ৰদান কৰিছে, যাতে প্ৰতিগৰাকী ব্যক্তি স্বাস্থ্যৱান হৈ থাকে আৰু সকলোৰে বাবে স্বাস্থ্যসেৱা সুলভ হয়৷ প্ৰধানমন্ত্ৰী স্বাস্থ্য সুৰক্ষা যোজনাৰ অধীনত আমি দেশৰ ভিন্ন প্ৰান্তৰ চৰকাৰী চিকিৎসা মহাবিদ্যালয়ৰ উন্নীতকৰণৰ পদক্ষেপ গ্ৰহণ কৰিছো৷ আজি মই মাডুৰাই, থানঝাভুৰ আৰু তিৰুনেলভেলি মেডিকেল কলেজত ছুপাৰ স্পেচিয়েলিটী ব্ল’ক উদ্বোধন কৰি গভীৰ সন্তুষ্টি অনুভৱ কৰিছো৷ মিছন ইন্দ্ৰধনুষে ক্ষিপ্ৰ গতিৰে কাম কৰি স্বাস্থ্যসেৱা খণ্ডত এক নতুন দৃষ্টান্ত দাঙি ধৰিছে৷ প্ৰধানমন্ত্ৰী মাতৃ মাতৃত্ব বন্দনা যোজনা আৰু প্ৰধানমন্ত্ৰী সুৰক্ষিত মাতৃত্ব অভিযানে নিৰাপদ অন্তঃসত্ত্বা নিশ্চিত কৰিছে৷ যোৱা চাৰি বছৰত দেশত মেডিকেল আসনৰ সংখ্যা ৩০%লৈ বৃদ্ধি পাইছে৷ আয়ুস্মান ভাৰতৰ মুকলিও এক বৃহৎ পদক্ষেপ৷ এই আঁচনিৰ অধীনত তামিলনাডুৰ ১ কোটি ৫৭লাখ লোক জড়িত হৈছে৷ মাত্ৰ তিনি মাহৰ ভিতৰতে তামিলনাডুৰ প্ৰায় ৮৯০০ লোকে আঁচনিখনৰদ্বাৰা উপকৃত হৈছে আৰু চিকিৎসালয়ত ভৰ্তি হোৱা ৰাজ্যখনৰ ৰোগীৰ বাবে ২০০ কোটিৰো অধিক ধন মুকলি কৰি দিয়া হৈছে৷ তামিলনাডুত ইতিমধ্যে ১৩২০ টা স্বাস্থ্য আৰু আৰোগ্য কেন্দ্ৰ মুকলি হোৱাক লৈ মই সন্তুষ্টি৷ প্ৰধানমন্ত্ৰী জন আৰোগ্য যোজনাই প্ৰায় ১০ কোটি দৰিদ্ৰ পৰিয়ালক চিকিৎসালয়ত ভৰ্তি কৰাৰ ক্ষেত্ৰত ৫ লাখ টকাৰ আৰ্থিক নিৰাপত্তা প্ৰদান কৰিছে৷ এয়া হ’ল বিশ্বৰ সৰ্ববৃহৎ স্বাস্থ্য বীমা যোজনা৷ ৰোগ প্ৰতিৰোধৰ ক্ষেত্ৰত আমি ৰাজ্য চৰকাৰসমূহক কাৰিকৰী আৰু বিত্তীয় সাহায্য আগবঢ়াও৷ ২০২৫ৰ ভিতৰত আমাৰ চৰকাৰে দেশক টিবি মুক্ত কৰাৰ লক্ষ্য লৈছে৷ মই জানিব পাৰি সুখী হৈছো যে, ৰাজ্য চৰকাৰে টিবি মুক্ত চেন্নাই অভিযান আৰম্ভ কৰিছে আৰু ২০২৩ৰ ভিতৰত ৰাজ্যখনক টিবি মুক্ত কৰাৰ লক্ষ্য লৈছে৷ তামিলনাডুত আজি ১২ টা ডাকঘৰ পাছপ’ৰ্ট সেৱা কেন্দ্ৰ মুকলি কৰিও মই অত্যন্ত সুখ অনুভৱ কৰিছো৷ জনসাধাৰণৰ জীৱন-ধাৰণৰ মান উন্নত কৰিবলৈ চৰকাৰে লোৱা পদক্ষেপৰ ই এটা অন্যতম উদাহৰণ৷ জয় হিন্দ !!!!
‘সুশাসনৰ ৮ বছৰ’ ৰ উল্লেখযোগ্য দিশসমূহ শ্বেয়াৰ কৰিলে প্ৰধানমন্ত্ৰীয়

প্ৰধানমন্ত্ৰী শ্ৰী নৰেন্দ্ৰ মোদীয়ে বিগত ৮ বছৰত দেশৰ শাসন ব্যৱস্থাত গ্ৰহণ কৰা বিভিন্ন পদক্ষেপ আৰু সংস্কাৰ সন্দৰ্ভত তেওঁৰ ৱেবছাইট (narendramodi.in) আৰু MyGovৰ পৰা প্ৰবন্ধ আৰু টুইটৰ যোগসূত্ৰ শ্বেয়াৰ কৰিছে। এই প্ৰবন্ধ আৰু টুইটৰ যোগসূত্ৰৰ জৰিয়তে আত্মনিৰ্ভৰ ভাৰত, চৰকাৰৰ জনকেন্দ্ৰিক আৰু মানৱীয় দৃষ্টিভংগী, প্ৰতিৰক্ষা খণ্ডৰ সংস্কাৰ আৰু দৰিদ্ৰ কল্যাণমূলক প্ৰশাসনিক ব্যৱস্থাৰ বিকাশৰ দিশসমূহ দাঙি ধৰা হৈছে। এক শৃংখলাবদ্ধ টুইটযোগে প্ৰধানমন্ত্ৰীয়ে কয়ঃ "১৩০ কোটি ভাৰতীয়ই সিদ্ধান্ত লৈছে যে তেওঁলোকে ভাৰতক আত্মনিৰ্ভৰ কৰি তুলিব। আত্মনিৰ্ভৰশীলতাৰ বাবে আমাৰ প্ৰচেষ্টা বিশ্বব্যাপী সমৃদ্ধিত অৰিহণা যোগোৱাৰ দৃষ্টিভংগীৰ মাধ্যমেৰে পৰিচালিত হয়। #সুশাসনৰ ৮বছৰ" "আমাৰ চৰকাৰ প্ৰতিগৰাকী ভাৰতীয়ৰ বাবে যত্নশীল। আমি জনকেন্দ্ৰিক আৰু মানৱীয় দৃষ্টিভংগীৰ দ্বাৰা পৰিচালিত। #সুশাসনৰ ৮বছৰ" "নমো এপৰ এই প্ৰবন্ধটোৱে স্বদেশীকৰণ, প্ৰতিৰক্ষা কৰিডৰ নিৰ্মাণ, প্ৰতিৰক্ষা সৰঞ্জাম ৰপ্তানি বৃদ্ধি আৰু আন বহু খণ্ডত গুৰুত্ব আৰোপ কৰাৰ উপৰি প্ৰতিৰক্ষা খণ্ডত কেইবাটাও সংস্কাৰৰ ওপৰত আলোকপাত কৰিছে। #সুশাসনৰ ৮বছৰ" "সবকা সাথ, সবকা বিকাশ, সবকা বিশ্বাস আৰু সবকা প্ৰয়াস'ৰ মন্ত্ৰৰ দ্বাৰা অনুপ্ৰাণিত হৈ আমাৰ চৰকাৰে জনসাধাৰণৰ কল্যাণৰ উপযোগী প্ৰশাসনিক ব্যৱস্থাক জোৰদাৰ কৰি তোলাৰ বাবে কেইবাটাও প্ৰচেষ্টা হাতত লৈছে, যিয়ে দৰিদ্ৰ, যুৱক, কৃষক, মহিলা আৰু প্রান্তীয় লোকসকলক সহায় কৰিছে। #সুশাসনৰ ৮বছৰ"